钦定古今图书集成/明伦汇编/官常典/第506卷 > 刘谦
## 钦定古今图书集成/明伦汇编/官常典/第506卷 > 刘谦

按《宋史》本传：“谦，博州堂邑人。曾祖直，以纯厚闻于乡
党，有盗其衣者，置不问。州将廉知，俾人故窃其衣，亦
不诉理，即召诘前盗衣者，俾还之。直绐云：‘衣乃自以
遗少年，非窃也’。”州将义之，赐以金帛，不受而去。父仁
罕，轻侠自任，五代末，寇盗充斥，仁罕率众断澶州浮
桥以溃贼，因诱获数十人，出刍粟给官军，补内黄镇
将。尝因事至酒家，遇群寇暴集，以计悉枭其首，携诣
西京留守向拱，补汜水镇将，俄为散都头。宋初，迁许
州龙卫副指挥使。会王师征广南，为前锋，还改同州
都校，卒。谦少慷慨，不拘小节。初诣岭表，省父仁罕，资
以金帛，令北归行商。还堂邑旧墅，尝为乡里恶少所
辱，谦不胜怒，殴杀之。亡命京师，遂应募从军，补卫士，
稍迁内殿直都知。至道初，真宗升储邸，增补宫卫。太
宗御使坐，亲选诸校，授谦西头供奉官、东宫亲卫都
知，赐袍笏、靴带、器币。真宗即位，擢授洛苑使。谦起行
伍，不乐禁职，求换秩，改殿前左班指挥使，给诸司使
奉科。咸平初，迁御前忠佐马步军都军头，领勤州刺
史，加殿前右班都虞候。上幸大名，至北苑，属谦有疾，
遣归将护，谦恳请从行，既俾其二子随侍，仍挟尚医
以从，御厨调膳以给之。疾瘳，毁所服鞍勒以遗中使。
上闻，赐白金二百两。驾还，改捧日左厢都指挥使、领
本州团练使。四年，迁捧日天武四厢都指挥使、领本
州防御使，权殿前都虞候。时高翰为天武左厢都校，
有卒负债杀人，瘗尸翰营中累日，发土得之。上怒翰
失检察，执见于便殿。谦即前奏：“翰职在巡逻及阅教
请军，不时在营，本营事宜责之军头。”上为释翰罪。景
德初，加侍卫马军都虞候，改领浔州防御使，俄权步
军都指挥使。明年冬，制授殿前副都指挥使、振武军
节度。先是，谦久权殿前都虞候，俄擢曹璨正授，谦颇
形慨叹。至是，璨副马军，而升谦领禁卫焉。江北屯兵，
常以八月给冬衣，谦上言“边城早寒，请给以六月后
以为例。”无何，以足疾求典郡，上召见，敦勉之。大中祥
符初，从东封，上升太山，诏都总山下马步诸军，与西
左藏库副使京、赵守伦阅视山门，设施有法，著籍者
乃得上焉。礼成，进授都指挥使，移领保静军节度。明
年八月卒，年六十，赠侍中。初，谦将应募，与同军王仁
德讯于日者。日者指谦谓仁德曰：“尔当为此人厩吏。”
及谦帅殿前，仁德果隶役厩中。子怀懿、怀诠。